ערב העלייה הצפויה בכמות ההפגנות נגד חוק הגיוס: ועדת השרים לענייני חקיקה, אישרה הבוקר (ראשון) הצעת חוק של ח"כ שמעון אוחיון (הליכוד ביתנו), לפיה מי שישתמש בכינוי 'נאצי' או בסמלים דומים, ייענש בחצי שנה של עבודות שירות ובקנס של מאה אלף שקלים.
על פי ההערכה, החוק יעבור בקריאה טרומית ביום רביעי הקרוב, כשלאחר מכן הוא צפוי לעבור בקריאה שנייה ושלישית.
משמעות החוק: מפגינים שיקראו קריאות גנאי ויעשו שימוש בביטוי 'נאצי' לעבר שוטרים, - תופעה מכוערת הקיימת כמעט בכל הפגנה בשכונת מאה שערים, וייעצרו על ידי השוטרים, עלולים לרצות חצי שנה של מאסר, ובנוסף להיקנס בסך של מאה אלף שקלים.
"למרבה הצער" נאמר בדברי ההסבר להצעה, "תופעת השימוש בסמלים ובכינויים נאציים הולכת וגוברת בשנים האחרונות. הקלות הבלתי נסבלת שבה נעשה שימוש יום-יומי במושגים אלה כחלק מהשיח הציבורי והפוליטי ותוך זלזול מופגן ברגשות ניצולי השואה וצאצאיהם, ראויה לכל גינוי".
עוד נאמר כי "במציאות שבה אנו חיים יש חשיבות לעיגון האיסורים על השימוש בסמלים מתקופת השואה והנאציזם בחקיקה, על מנת למנוע את התפשטות התופעה”.